b"\n_START_ARTICLE_\nBatalla d'Antivari\n_START_SECTION_\nAntecedents\n_START_PARAGRAPH_\nEl 6 d'agost, Montenegro va declarar la guerra a l'imperi austrohongar\xc3\xa8s._NEWLINE_El 8 d'agost, els creuers SMS Zenta, SMS Szigetvar i el destructor SMS Ulan van atacar el ferrocarril i l'estaci\xc3\xb3 r\xc3\xa0dio d'Antivari._NEWLINE_El 10 d'agost es va establir un bloqueig naval d'Antivari amb els creuers SMS Zenta i SMS Szigetvar, i els destructors SMS Ulan, SMS Streiter i SMS Usoke._NEWLINE_El 13 d'agost es va declarar la guerra entre Fran\xc3\xa7a i \xc3\x80ustria-Hongria, i es va ordenar a l'almirall Augustin Bou\xc3\xa9 de Lapeyr\xc3\xa8re d'iniciar una maniobra decisiva contra els austrohongaresos per a destruir tota la flota enemiga en una sola batalla decisiva. No obstant aix\xc3\xb2, era impensable atacar directament a la base naval de Pula o de penetrar a la badia de Kotor. L'amirall Lapeyr\xc3\xa8re va trobar la soluci\xc3\xb3 atacant als vaixells que custodiaven Antivari, per tal d'atreure la flota enemiga i desmantellar el bloqueig d'Austria-Hongria a Montenegro.\n_START_SECTION_\nLa batalla\n_START_PARAGRAPH_\nAl 16 d'agost, el torn per a la vigil\xc3\xa0ncia del bloqueig naval va tocar al creuer SMS Zenta i al destructor SMS Ulan. A les 07.46 h, els vaixells austrohongaresos van veure fum cap al sud-sud-oest. El contralmirall Paul Pachner va fer girar els vaixells per a tornar a la base. Viatjant cap al nord, per\xc3\xb2, a les 08.25 h tamb\xc3\xa9 va veure fum al nord. Estava clar que havien estat envoltats per la flota francesa de la Mediterr\xc3\xa0nia i que els havien tallat totes les vies de fuga. El destructor SMS Streiter va salpar de Kotor per a reempla\xc3\xa7ar al SMS Ulan en la batalla, per\xc3\xb2 les 08.30 h va albirar molts m\xc3\xa9s vaixells al sud i va decidir tornar a port. Pachner va ordenar al SMS Ulan que fug\xc3\xads cap al port de Kotor, on estaria fora de perill; ho va fer i va poder arribar a port al voltant de les 10.00 h, sota un intens foc de les naus enemigues. Mentrestant, el SMS Zenta va virar cap al nord-est apropant-se a la costa, on seria dif\xc3\xadcil d'atacar-lo i on era m\xc3\xa9s f\xc3\xa0cil d'escapar si el vaixell fos enfonsat. Quan van arribar els francesos, van disparar per a intimidar i van demanar a la nau austrohongaresa d'aturar-se i lliurar-se; Pachner s'hi va negar._NEWLINE_La batalla va comen\xc3\xa7ar a les 08.40 h. El radi d'acci\xc3\xb3 de vaixells brit\xc3\xa0nics i francesos era molt m\xc3\xa9s gran i podien disparar fins a 12 quil\xc3\xb2metres de dist\xc3\xa0ncia. A les 08.50 h, el SMS Zenta va rebre el primer impacte per\xc3\xb2 tamb\xc3\xa9 va comen\xc3\xa7ar a disparar quan l'enemic es va apropar fins a l'abast dels seus canons. Un segon impacte va destrossar un tub de vapor, que el va obligar a aturar-se. Els successius impactes van destrossar el que quedava de la nau fins que van aconseguir impactar per sota de la l\xc3\xadnia d'aigua i va comen\xc3\xa7ar a enfonsar-se. A les 09.20 h es va donar l'ordre a la tripulaci\xc3\xb3 d'abandonar el vaixell i d'arribar a la costa montenegrina de Castellastuana; despr\xc3\xa9s nedar diverses hores, 150 dels 324 homes de la nau es van salvar mentre que el 54% de la tripulaci\xc3\xb3 va morir. Els mariners van ser alliberats 15 de gener de 1916 despr\xc3\xa9s de la capitulaci\xc3\xb3 de Montenegro.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl pla de la Lapey\xc3\xa8re per atreure a mar oberta a la flota austrohongaresa va fallar; de fet, donada la for\xc3\xa7a i el nombre de vaixells de la flota francesa de la Mediterr\xc3\xa0nia, els austrohongaresos van decidir romandre a port, segurs que sens dubte perdrien en una batalla. L'almirall franc\xc3\xa8s, no va preveure aquesta possibilitat i va retirar les seves naus per manca de carb\xc3\xb3._NEWLINE_La primera batalla naval de la Primera Guerra Mundial va mostrar a l'Entesa que els austrohongaresos no es rendirien tant f\xc3\xa0cilment. Al comen\xc3\xa7ament de la guerra, l'armada austrohongaresa es considerava inferior a la d'altres pot\xc3\xa8ncies mundials, per\xc3\xb2 aquesta batalla havia tret a la llum la resist\xc3\xa8ncia austrohongaresa que l'Entesa s'hauria d'enfrontar per a dominar l'Adri\xc3\xa0tica."